Magika

Magika merupakan sebuah filem muzikal fantasi Malaysia 2010 arahan sulung Edry Abdul Halim yang dibintangi oleh Diana Danielle, Mawi, Ziana Zain, M. Nasir, Ning Baizura, Nabil, Saiful Apek, Senario dan pelakon kanak-kanak Fimie Don. Filem ini mengisahkan dua adik-beradik yang menemui sebuah alam fantasi yang berasaskan pelbagai kisah dongeng, mitos dan legenda Melayu ternama. 

Filem yang dilaporkan menelan belanja RM 2.40 juta ini mula-mula ditayangkan dalam tayangan amal di pawagam Cathay Cineleisure, e@Curve, pada 10 Februari 2010, sebelum ditayangkan kepada umum di pawagam pada 23 September 2010.

Sinopsis
Filem Magika ialah sebuah filem berbentuk kekeluargaan yang menyelitkan pantang larang orang Melayu terutama peringatan untuk anak-anak seperti jangan keluar rumah waktu senja dan jangan buang air kecil merata tempat sesuka hati. Filem ini juga kaya dengan nilai kasih sayang, cinta dan pengorbanan.

Sinopsis filem Magika mengisahkan bagaimana dua beradik yang tersesat di alam bunian selepas keluar rumah pada waktu maghrib.

Ayu (Diana Danielle) berhadapan dengan ujian sukar untuk menyelamatkan adiknya iaitu Malik (Fimie Don) yang diculik nenek kebayan lakonan Ziana Zain. Bagaimanapun Ayu bernasib baik kerana dia bertemu dengan Badang (Mawi) yang membantu menyelamatkan mereka keluar dari dunia asing itu.

Magika menggabungkan lebih 15 pelakon ternama sebagai tarikan penonton ke pawagam. Kaya dengan mitos dan kisah legenda Melayu, Magika menampilkan beberapa watak yang dekat di hati orang ramai seperti Badang, Bawang Putih Bawang Merah, Pak Pandir, Mak Mandir, Mahsuri, Hang Tuah, Puteri Gunung Ledang dan Batu Belah Batu Bertangkup.

Pelakon 
 Diana Danielle sebagai Ayu 
 Mawi sebagai Badang a.k.a. Bad 
 Fimie Don sebagai Malik 
 Ziana Zain sebagai Nenek Kebayan
 Ning Baizura sebagai Puteri Gunung Ledang 
 Maya Karin sebagai Bunian 
 M. Nasir sebagai Penunggu Tasik Chini
 Aznil Nawawi sebagai Pak Pandir
 Raja Azura sebagai Mak Andeh
 Norman KRU sebagai Pokok Bersaudara 
 Edry KRU sebagai Pokok Bersaudara 
 Yusry KRU sebagai Pokok Bersaudara 
 Jalaluddin Hassan sebagai Murad 
 Ogy Ahmad Daud sebagai Ija 
 Sharifah Amani sebagai Bawang Putih 
 Sharifah Aleya sebagai Bawang Merah
 Adibah Noor sebagai Makcik Halia 
 Ruminah Sidek sebagai Tok Wan 
 Sabri Yunus sebagai Bendahara
 Saiful Apek sebagai Hang Tuah 
 Lan Pet Pet sebagai Hang Jebat 
 Azlee Jaafar sebagai Hang Kasturi 
 Hamdan Ramli sebagai Hang Lekir 
 Ilya Buang sebagai Hang Lekiu 
 Vanidah Imran sebagai Mahsuri 
 Norman Hakim sebagai Awang Lembing 
 Nabil Ahmad sebagai Orang Minyak 
 Zaibo sebagai Pak Belalang 
 Haziq sebagai Belalang
 Marsha Milan Londoh sebagai Puteri Santubong 
 Azhari Zain sebagai Doktor

Penerbitan
Filem ini merupakan percubaan sulung Edry Abdul Halim, anak yang bongsu daripada tiga adik-beradik KRU, selaku pengarah filem walaupun beliau berpengalaman sebagai pengarah pementasan sebelum ini. Proses penggambaran awal filem Magika dijalankan mulai Februari 2008 hingga Januari 2009.

Diwara-warakan bahawa filem ini bertujuan untuk memastikan kesegaran dan kelestarian cerita rakyat tradisional Melayu di depan mata generasi Malaysia semasa. Kata Edry kepada pihak akhbar pada malam tayangan amal, "Bagi saya, Magika sebenarnya membantu menaikkan kembali cerita-cerita mitos popular orang-orang tua kita, seperti kewujudan nenek kebayan, kisah Pak Pandir, Badang dan pelbagai cerita lagi yang bukan saja relevan untuk tontonan kanak-kanak tapi seisi keluarga".

Memandangkan ini filem muzikal, Edry turut mencipta empat belas lagu baru khas untuk filem ini untuk dinyanyikan oleh para pelakon sendiri tanpa bantuan penyanyi profesional.

Tayangan
Tayangan julung kali Magika berupa majlis tayangan amal bersama anak-anak yatim pada 10 Februari 2010, disusuli tayangan diraja di Dewan Kapitol, Perlis pada 3 Julai, istimewa sempena ulang tahun kesepuluh pemerintahan DYMM Raja Perlis, Tuanku Syed Sirajuddin Ibni Al-Marhum Tuanku Syed Putra Jamalullail. Filem ini akhirnya ditayangkan kepada umum di 56 buah pawagam di Malaysia dan beberapa lagi di pawagam pada Malaysia & Brunei 23 September 2010 & Singapura 11 November 2010.

Sambutan
Pihak KRU meletakkan sasaran RM4 juta untuk Magika sepanjang tayangannya di pawagam. Pada empat hari pertama tayangannya (23–26 September 2010), filem Magika dilaporkan mengutip RM 1.3 juta daripada pawagam di Malaysia dan Brunei. Di carta pawagam seluruh Malaysia, filem Magika menduduki tangga ketiga pada hujung minggu pertamanya.

Ulasan
Pada tayangan amal pada bulan Februari, filem Magika dilaporkan mendapat sambutan hangat daripada para hadirin akhbar. Antara yang membuat ulasan awal berdasarkan tayangan khas itu termasuk Nur Safina Othman untuk portal hiburan CinemaOnline dan Tupai yang berani memberikan lima bintang kepada filem ini dengan ulasan berikut:

Runut bunyi
Album runut bunyi rasmi Magika diterbitan oleh KRU Records. Ia memuatkan empat belas buah lagu dan sebuah interlud yang dinyanyikan oleh pelakon-pelakon dalam filem ini.

Anugerah dan pencalonan

Rujukan

Pautan luar
Magika di laman sesawang KRU
 

Filem Malaysia tahun 2010
Filem bahasa Melayu
Filem terbitan KRU Studios
Filem arahan Edry Abdul Halim
2011